KOMISIJOS REGLAMENTAS (EB) Nr. 179/2005
2005 m. vasario 2 d.
iš dalies keičiantis Reglamentą (EB) Nr. 1917/2000 dėl duomenų perdavimo Komisijai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gegužės 22 d. Tarybos reglamentą (EB) Nr. 1172/95 dėl statistinių duomenų apie Bendrijos ir jos valstybių narių prekybą su valstybėmis, kurios nėra narės (1), ypač į jo 11 ir 13 straipsnius,
kadangi:
(1)
2004 m. kovo 31 d. Europos Parlamento ir Tarybos reglamentu (EB) Nr. 638/2004 dėl prekybos prekėmis tarp valstybių narių Bendrijos statistinių duomenų, panaikinančiu Tarybos reglamentą (EEB) Nr. 3330/91 (2), kuris yra taikomas nuo 2005 m. sausio 1 d., buvo sukurta bendra prekybos tarp valstybių narių Bendrijos statistinių duomenų rengimo sistema.
(2)
Siekiant prisitaikyti prie agreguotų duomenų apie Bendrijos vidaus prekybą teikimo laikotarpio, agreguotų duomenų apie užsienio prekybą teikimo laikotarpis turėtų būti sutrumpintas nuo 6 savaičių iki 40 dienų.
(3)
Tarybos nuolatiniu teigimu, Ekonominės ir pinigų sąjungos stebėjimas reikalauja greito statistinių duomenų apie prekybą pateikimo.
(4)
Todėl reikėtų atitinkamai iš dalies pakeisti 2000 m. rugsėjo 7 d. Komisijos reglamentą (EB) Nr. 1917/2000, nustatantį tam tikras Tarybos reglamento (EB) Nr. 1172/95 dėl statistinių duomenų apie užsienio prekybą įgyvendinimo nuostatas (3).
(5)
Šiame reglamente numatytos priemonės atitinka Statistikos komiteto dėl prekybos su trečiosiomis šalimis nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1917/2000 32 straipsnis pakeičiamas taip:
„32 straipsnis
1. Valstybės narės turi parengti:
a)
kiekvieno duomenų srauto atveju agreguotus rezultatus, kurie yra apibrėžiami kaip bendra prekybos su valstybėmis, kurios nėra narės, vertė ir suskirstyti produktais pagal Standartinio tarptautinės prekybos klasifikatoriaus (3 redakcija) skyrius;
b)
pagrindinio reglamento 10 straipsnio 1 dalyje nurodytus detalius rezultatus.
2. Valstybės narės duomenis turi pateikti Komisijai ne vėliau kaip:
a)
per 40 dienų nuo ataskaitinio laikotarpio pabaigos pagal 1 dalies a punktą;
b)
per 42 dienas nuo ataskaitinio laikotarpio pabaigos pagal 1 dalies b punktą.“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. kovo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. vasario 2 d.